আদালতের নির্দেশ অমান্য, ডিভোর্স মামলায় স্বামীকে সাজা দিল হাইকোর্ট

ওয়েব ডেস্ক: বিবাহবিচ্ছেদের মামলার (Divorce Case) মধ্যেই স্ত্রীকে ভরণপোষণ না দেওয়ায় স্বামীর বিরুদ্ধে বড় পদক্ষেপ নিল কলকাতা হাইকোর্ট (Calcutta High Court)। আদালতের আগের নির্দেশ পালন না করায় গ্রেফতারি পরোয়ানা (Arrest Warrant) জারি করে অভিযুক্ত অবসরপ্রাপ্ত সরকারি কর্মীকে সোমবার নরেন্দ্রপুর থানার পুলিশ এজলাসে হাজির করায়। কিন্তু আদালতে উপস্থিত হয়েও তাঁর আচরণে অনুতাপের কোনও লক্ষণ দেখা যায়নি বলে আদালত মন্তব্য করে।

বিচারপতি সব্যসাচী ভট্টাচার্যের বেঞ্চ জানায়, গত এপ্রিল মাসেই আদালত নির্দেশ দিয়েছিল যে, স্বামী ছ’মাসের ভরণপোষণ বাবদ প্রতি মাসে ১০ হাজার টাকা করে পরিশোধ করবেন। পাশাপাশি, স্ত্রীকে মামলার খরচ বাবদ আরও ২০ হাজার টাকা দিতে বলা হয়েছিল। কিন্তু একটিও নির্দেশ তিনি মানেননি। গত শুনানিতে তাঁর বিরুদ্ধে রুল জারি হওয়ার পরও তিনি কোনও ব্যাখ্যা দেননি।

আরও পড়ুন: রাজ্যে আরও ৫ স্পেশাল অবজার্ভার, ৫ জেলার SIR কাজ পর্যবেক্ষণে IAS আধিকারিক

সোমবার আদালতে উপস্থিত থাকা সত্ত্বেও তাঁর উদাসীন মনোভাব বিচারপতিদের ক্ষুব্ধ করে। এমনকি তাঁকে জেলে পাঠানো নিয়ে আইনজীবীদের সঙ্গে আলোচনা চলার সময়ও তিনি ভাবলেশহীন ছিলেন বলে আদালত উল্লেখ করে। শেষ পর্যন্ত আদালতের নির্দেশ অমান্য করার জন্য এজলাস থেকেই তাঁকে এক মাসের কারাদণ্ডের সাজা শোনানো হয় এবং নরেন্দ্রপুর থানার পুলিশের হাতে তুলে দেওয়া হয়। হাইকোর্টের মন্তব্য, আদালতের নির্দেশ অমান্য করলে কঠোর ব্যবস্থা নেওয়া ছাড়া উপায় থাকে না।